b'\n_START_ARTICLE_\nPlovec\n_START_PARAGRAPH_\nPlovec  je porozna vulkanska kamnina, ki nastane z zelo hitrim strjevanjem pregrete viskozne in s plini bogate lave ali z me\xc5\xa1anjem lave in vode. Porozna struktura kamnine je posledica isto\xc4\x8dasnega hitrega padca tlaka in hitrega ohlajanja. Padec tlaka povzro\xc4\x8di zmanj\xc5\xa1anje topnosti v lavi raztopljenih plinov, na primer vode in CO\xe2\x82\x82. Lava se zato speni, zaradi isto\xc4\x8dasnega hitrega ohlajanja pa plinski mehur\xc4\x8dki v kamnini zamrznejo. Plovec spada med vulkanska stekla, ker nima nobene kristalne strukture.\n_START_SECTION_\nLastnosti\n_START_PARAGRAPH_\nPlovec je zgrajen iz vulkanskega stekla z izredno majhnimi zaprtimi mehur\xc4\x8dki z zelo tankimi vmesnimi stenami. Plovec ima praviloma silikatno (felzi\xc4\x8dno) do vmesno sestavo, na primer riolitsko, dacitsko, andezitsko, panteleritsko, fonolitsko ali trahitsko, poznani pa so tudi plovci z bazaltsko in druga\xc4\x8dno sestavo. Plovec je obi\xc4\x8dajno svetlo obarvan. Barva je lahko bela, kremna, modra ali siva do zeleno rjava ali \xc4\x8drna. Mehur\xc4\x8dki nastanejo zaradi izlo\xc4\x8danja plinov, ki se zaradi velike viskoznosti lave in prehitrega strjevanja ne morejo sprostiti v atmosfero. Plovci nastajajo po navadi v zgornjih slojih silikatnih lav. V povpre\xc4\x8dju imajo 90% poroznost in po navadi plavajo na vodi._NEWLINE_Vulkanska \xc5\xbelindra (scoria) se od plovca razlikuje po ve\xc4\x8dji gostoti, ve\xc4\x8djih mehur\xc4\x8dkih in debelej\xc5\xa1ih stenah mehur\xc4\x8dkov. V vodi hitro potone. Razlike so posledica manj\xc5\xa1e viskoznosti magme. \xc4\x8ce magma vsebuje veliko koli\xc4\x8dino plinov, nastane bolj finozrnat razli\xc4\x8dek plovca pumicit._NEWLINE_Gostota plovca je odvisna od debeline sten med mehur\xc4\x8dki in je pogosto dovolj majhna, da plava na vodi. Po eksploziji Krakatoe so plo\xc5\xa1\xc4\x8de plovca \xc5\xa1e skoraj dvajset let plavale po Tihem oceanu. Leta 1979, 1984 in 2006 so podvodne vulkanske erupcije v bli\xc5\xbeini Tonge naplavile ogromne plo\xc5\xa1\xc4\x8de plovca, ki so bile dolge do 30 kilometrov in so priplavale nekaj sto kilometrov dale\xc4\x8d do Fid\xc5\xbeija. Vzhodnoavstralski morski tok prinese plovec s Tonge tudi do Avstralije in Nove Zelandije._NEWLINE_Mehur\xc4\x8dki imajo dve glavni obliki. Ve\xc4\x8dina plovcev vsebuje cevaste mikro mehur\xc4\x8dke, ki lahko ustvarijo svilnato ali vlaknato strukturo. Podolgovata oblika mehur\xc4\x8dkov je posledice njihovega raztezanje v smeri toka magme v vulkanskih rovih ali pretoka lave na Zemljini povr\xc5\xa1ini. Druga oblika mehur\xc4\x8dkov je  polokrogla ali okrogla in je posledica visokega parnega tlaka med erupcijo.\n_START_SECTION_\nUporaba\n_START_PARAGRAPH_\nPlovec se uporablja kot polnilo za pripravo lahkih betonov in lahih izolacijskih betonskih zidakov. \xc4\x8ce se apneni malti doda fino upra\xc5\xa1en plovec \xe2\x80\x93 pucolan, nastane lahek in gladek mavcu podoben beton, ki so ga uporabljali \xc5\xbee v rimski dobi na primer za graditev velike kupole rimskega Panteona in mnogih akveduktov._NEWLINE_Plovec se uporablja tudi kot abraziv, predvsem v polirnih sredstvih, radirkah, kozmeti\xc4\x8dnih sredstvih za \xc4\x8di\xc5\xa1\xc4\x8denje ko\xc5\xbee in proizvodnji stone-washed jeansa. Ve\xc4\x8dji kosi plovca se uporabljajo kot abraziv za odstranjevanje grobe ko\xc5\xbee na podplatih in \xc5\xbeuljev. V antiki so ga uporabljali za odstranjevanje dlake. Fino zmlet plovec se uporablja tudi v nekaterih zobnih pastah in grobih milih za umivanje rok.'